
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava IV 16Csp/46/2024 1424203545 03. 12. 2024 JUDr. Michal Kubiš ECLI:SK:MSBA4:2024:1424203545.3
ROZSUDOK V MENE SLOVENSKEJ REPUBLIKY Mestský súd Bratislava IV sudcom JUDr. Michalom Kubišom v spore žalobcu: KOMUNÁLNA poisťovňa, a.s. Vienna Insurance Group, so sídlom Štefanovičova 17, 811 05 Bratislava, IČO: 31 595 545, zastúpený JUDr. Felixom Neupauerom, advokátom so sídlom Dvořákovo nábrežie 8/A, 811 02 Bratislava, IČO: 37 928 422, proti žalovanému: A. B., nar. XX.XX.XXXX, trvale bytom C. XXX/XXX, XXX XX C., o zaplatenie 504,97 eura s príslušenstvom, takto rozhodol: I. Žalovaný je p o v i n n ý zaplatiť žalobcovi sumu 504,97 eura spolu s úrokmi z omeškania vo výške 5 % ročne zo sumy 504,97 eura od 01.05.2021 do zaplatenia, a to do troch dní od právoplatnosti tohto rozsudku. II. Žalobca má voči žalovanému nárok na náhradu trov konania v plnom rozsahu. odôvodnenie: 1. Žalobca sa žalobou doručenou súdu dňa 29.03.2024 domáhal od žalovaného zaplatenia sumy 504,97 eura s príslušenstvom na tom skutkovom základe, že so žalovaným uzatvoril poistnú zmluvu č. 6824633991, predmetom ktorej bolo povinné zmluvné poistenie zodpovednosti za škodu spôsobenú prevádzkou motorového vozidla. Uviedol, že dňa 17.11.2020 došlo ku škodovej udalosti, spôsobenej prevádzkou motorového vozidla žalovaného, ktorú evidoval pod č. PU 8006702667 (ďalej len „poistná udalosť“), pričom poskytol za žalovaného poškodenému z poistnej udalosti náhradu škody v celkovej sume 10.099,46 eura. Poukázal na § 12 ods. 1 písm. g) zákona o PZP, v zmysle ktorého si uplatnil u žalovaného sumu 504,97 eura ako nárok na náhradu poistného plnenia, nakoľko žalovaný nenahlásil dopravnú nehodu v zákonom termíne, pričom žalovaný mu náhradu poistného plnenia neposkytol, a to ani sčasti. 2. Žalovaný sa k žalobe nevyjadril. 3. Súd na prejednanie veci samej nenariadil pojednávanie s poukazom na § 297 písm. b) zákona č. 160/2015 Z.z. Civilný sporový poriadok (ďalej len „C.s.p.“), nakoľko v predmetnom prípade išlo o otázku jednoduchého právneho posúdenia veci, skutkové tvrdenia strán neboli sporné a hodnota sporu bez príslušenstva neprevyšovala 1 000 eur. V nadväznosti na to súd súlade s § 219 ods. 3 C.s.p. v zákonnej lehote oznámil na úradnej tabuli a na webovej stránke tunajšieho súdu verejné vyhlásenie rozsudku na termín 03.12.2024. 4. Súd pri rozhodovaní vychádzal z nasledovného skutkového stavu: 4.1. Žalobca uzatvoril so žalovaným poistnú zmluvu č. 1040276881 (č.l. 9-10 spisu) o zodpovednosti za škodu spôsobenú prevádzkou motorového vozidla EČV: D. so začiatkom poistenia dňa 15.07.2019
na dobu neurčitú. Dňa 17.11.2020 bola uvedeným motorovým vozidlom spôsobená škodová udalosť, pričom žalobca uhradil poškodenému z titulu uvedenej poistnej udalosti škodu vo výške 10.099,46 eura, čo nebolo medzi stranami sporné, navyše to vyplýva aj zo správy o dopravnej nehode (č.l. 18a-21 spisu), fotodokumentácie (č.l. 23-29 spisu), listov zo dňa 03.02.2021, 09.03.2021 a 09.04.2021 (č.l. 16, 33, 69 spisu), faktúr (č.l. 34-42, 64-65) a platobného príkazu na úhradu (č.l. 70 spisu). Listom zo dňa 24.11.2020 (č.l. 66 spisu) žalobca vyzval žalovaného na zaslanie písomného hlásenia o škodovej udalosti spolu s doložením kópie vodičského a technického preukazu, ktorej bol žalovaný účastníkom, nakoľko o tejto udalosti nemal žalobca od žalovaného žiadnu písomnú informáciu. Listom zo dňa 28.12.2020 (č.l. 67 spisu) žalobca vyzval žalovaného na zaslanie písomného hlásenia o škodovej udalosti spolu s doložením kópie vodičského a technického preukazu, ktorej bol žalovaný účastníkom, nakoľko o tejto udalosti nemal žalobca od žalovaného žiadnu písomnú informáciu. Listom zo dňa 09.04.2021 (č.l. 69 spisu) žalobca vyzval žalovaného na zaplatenie náhrady časti poistného plnenia vo výške 504,97 eura do 15 dní od doručenia výzvy. Predmetný list sa podľa doručenky (č.l. 23 spisu) doručil žalovanému do vlastných rúk dňa 15.04.2021. 5. Po právnej stránke súd vec posúdil nasledovne: 5.1. Podľa § 10 ods. 1 písm. b) zákona č. 381/2011 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov (ďalej len „zákon č. 381/2001 Z.z.“) poistený je povinný písomne oznámiť poisťovateľovi vznik škodovej udalosti do 30 dní po jej vzniku, ak vznikla mimo územia Slovenskej republiky.
5.2. Podľa § 12 ods. 1 písm. g) zákona č. 381/2011 Z.z. poisťovateľ má proti poistníkovi nárok na náhradu poistného plnenia alebo jeho časti, ktoré za neho vyplatil z dôvodu škody spôsobenej prevádzkou motorového vozidla, ak spôsobil škodu motorovým vozidlom a bez dôvodov hodných osobitného zreteľa porušil povinnosti podľa § 10 ods. 1 až 4. 5.3. Podľa § 517 ods. 1 prvá veta zákona č. 40/9164 Zb. Občiansky zákonník (ďalej len „O.z.“) dlžník, ktorý svoj dlh riadne a včas nesplní, je v omeškaní. 5.4. Podľa § 517 ods. 2 O.z. ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 5.5. Podľa § 3 nariadenia vlády Slovenskej republiky č. 87/1995 Z. z. z 18. apríla 1995, ktorým sa vykonávajú niektoré ustanovenia Občianskeho zákonníka v znení neskorších predpisov (ďalej len „nariadenie č. 87/1995 Z.z.“) výška úrokov z omeškania je o päť percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 6. Z predložených listinných dôkazov ako aj skutkových tvrdení žalobcu, ktoré neboli žiadnym spôsobom rozporované, mal súd za preukázané, že žalovaný uzatvoril so žalobcom poistnú zmluvu č. 1040276881 o zodpovednosti za škodu spôsobenú prevádzkou motorového vozidla EČV: D. so začiatkom poistenia dňa 15.07.2019 na dobu neurčitú, pričom dňa 17.11.2020 bola uvedeným motorovým vozidlom spôsobená škodová udalosť s tým, že žalobca uhradil poškodenému z titulu uvedenej poistnej udalosti škodu vo výške 10.099,46 eura. Keďže žalovaný v zákonom stanovenej lehote nenahlásil škodovú udalosť žalobcovi, vznikol žalobcovi voči žalovanému v zmysle citovaného ustanovenia § 12 ods. 1 písm. g) v spojení s § 10 ods. 1 písm. b) zákona č. 381/2001 Z.z. nárok na náhradu časti vyplateného poistného plnenia vo výške 504,97 eura. Vzhľadom na uvedené súd žalobe žalobcu v celom rozsahu vyhovel a žalovanému uložil povinnosť zaplatiť žalobcovi žalovanú istinu spolu s úrokmi z omeškania (keďže žalovaný sa dostal s úhradou dlžnej sumy do omeškania) vo výške o päť percentuálnych bodov vyššej ako základná úroková sadzba Európskej centrálnej banky platná k prvému dňu omeškania s plnením peňažného dlhu, t.j. vo výške 5 % ročne (§ 517 ods. 1 prvá veta, ods. 2 O.z. v spojení s § 3 nariadenia č. 87/1995 Z.z.), a to v súlade so žalobnou žiadosťou od 01.05.2021, keďže v tom čase už vzhľadom na list zo dňa 09.04.2021, ktorým ho žalobca vyzval na zaplatenie dlžnej sumy v lehote 15 dní, bol v omeškaní.
7. O nároku na náhradu trov konania súd rozhodol v zmysle § 255 ods. 1 C.s.p. v spojení § 262 ods. 1 C.s.p. tak, že žalobcovi ako v celom rozsahu úspešnej strane sporu priznal voči žalovanému nárok na náhradu trov konania v plnom rozsahu. O výške náhrady trov konania rozhodne súd v súlade s § 262 ods. 2 C.s.p. po právoplatnosti rozsudku samostatným uznesením. Poučenie: Proti tomuto rozsudku možno podať odvolanie v lehote do 15 dní odo dňa jeho doručenia na Mestskom súde Bratislava IV. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje, podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, že nebude dobrovoľne splnená povinnosť uložená týmto rozsudkom, možno podať návrh na vykonanie exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:MSBA4:2024:1424203545.3 (dáta aktuálne k 13. 11. 2026). Záväzné je znenie zverejnené súdom.




